Publication: Magyar Közlöny
Issue: MK-2007-67 (Year: 2007, Number: 67)
Era: 2004-2010
Section: 32/1997. (XI. 5.) MKM rendeletet módosítsa úgy, hogy az érintett legalacsonyabb iskolai évfolyamokon váljék lehetõvé
Paragraph Index: 298

2. Vizsgálat az oktatási integrációs intézkedések hatékonysága tárgyában Az oktatási rendszer minõsége, színvonala és befogadó vagy éppen kirekesztõ jellege döntõ hatást gyakorol a felnövekvõ generációk életére, kilátásaira. Az oktatási rendszer jelentõs mértékben befolyásolja a társadalmi mobilizációt, így a kirekesztett, a többségi társadalom tagjaihoz képest halmozott hátrányokkal küzdõ kisebbségi csoportok tagjainak esélyeit is. Az oktatási rendszer folyamatos vizsgálatát, értékelését – tekintettel az Alkotmány 70/A. §-ban rögzített hátrányos megkülönböztetés tilalmára, illetve az esélyegyenlõség elõmozdítására irányuló állami kötelezettségre – mûködésünk során mindig is kiemelten fontosnak tartottuk. Több átfogó – a kisebbségi oktatás, a speciális (kisegítõ) iskolai oktatás, valamint a felsõoktatás területén végzett – vizsgálatot folytattunk e tárgyban. Emellett számos egyedi ügy keretében is foglalkoztunk a roma gyerekek oktatási-nevelési intézményekben megvalósuló szegregációjával, és több olyan kezdeményezést, ajánlást tettünk, amelyek a diszkrimináció és a jogellenes elkülönítés megszüntetésére irányultak. Az oktatási tárca által 2002-ben a hátrányos helyzetû és roma tanulók integrációjának megteremtésére indított több elembõl álló program kezdettõl fogva érdeklõdésünk középpontjában állt. A 2005 decemberében megkezdett vizsgálatunk célja az volt, hogy áttekintsük: a fentiekben jelzett oktatáspolitikai intézkedések hogyan, illetve mennyiben járulnak hozzá az oktatási szegregáció felszámolásához és megelõzéséhez; valamint hogy az eddigi tapasztalatok alapján milyen irányban lehet, illetve kell továbbfejleszteni az oktatási integráció rendszerét. Vizsgálatunk során – a rendelkezésünkre álló anyagi és személyi keretek között – igyekeztünk minél szélesebb körben, minél több szempontból áttekinteni az integrációs intézkedéseket. Két fórumot szerveztünk a rendszer kialakítása szempontjából kulcsfontosságú minisztériumi szakemberek, közoktatási szakértõk, valamint számos érintett iskola képviselõinek részvételével. A fenti személyek elõadásai, eszmecseréi kiindulási alapot jelentettek számunkra a vizsgálat kulcsterületeinek és a legfontosabb problémáinak meghatározásához. Nagy segítségünkre volt a téma néhány kiemelt szakértõjének – felkérésünkre elkészített – tanulmánya32, illetve Váradi Monika Mária szociológus folyamatos szakmai támogatása. Kapacitásbeli korlátok miatt nem volt módunk szociológiai értelemben vett reprezentatív, kérdõíves kutatás lebonyolítására. 2006 õszén azonban helyszíni vizsgálatok keretében húsz, képesség-kibontakoztató és/vagy integrált oktatásszervezést bevezetõ iskolát, az iskolák fenntartóit és lehetõség szerint az adott település cigány kisebbségi önkormányzatát látogattuk meg. Az iskolák igazgatóival, és ahol erre alkalom nyílt, pedagógusaival a települési és kisebbségi vezetõkkel strukturált interjúkat készítettünk. Tanórákat látogatva is vizsgáltuk: mit jelent az integráció az intézmények számára, hogyan valósult meg az együttnevelés az iskolák mindennapi életében, a tanórai munkában, milyen eredményeket sikerült elérniük, és milyen nehézségekkel kell megküzdeniük. Az oktatási integrációs politika céljának, szakmai alapjainak megismerése érdekében interjút készítettünk Daróczi Gáborral, az Oktatási és Kulturális Minisztérium (OKM) politikai tanácsadójával és dr. Szõke Judittal, az Országos Oktatási Integrációs Hálózat és Fejlesztési Központ (OOIH) vezetõjével, továbbá interjút készítettünk és beszélgettünk az OOIH régiós és kistérségi koordinátoraival. Arra való tekintettel, hogy az oktatási tárca által indított deszegregációs reform a kezdeti szakaszában tart, vizsgálatunk a program általános koncepciójának, koherenciájának elemzésére, nem pedig ezen a ponton még elérhetetlen, mérhetetlen eredmények „számonkérésére” irányult. Másik célunk az volt, hogy az integrációs politika megvalósításának eddigi tapasztalatai alapján a döntéshozóknak visszajelzést nyújtsunk az esetlegesen szükséges kiigazítások érdekében. Vizsgálatunk megállapításai kitérnek egyrészt az oktatási integráció átfogó kormányzati feltételrendszerére, másrészt az általános oktatási intézkedések és a szûk értelemben vett integrációs intézkedések összhangjára, valamint a képesség-kibontakoztató és az integrációs felkészítések tartalmára, személyi, tárgyi feltételeire, szervezeti hátterére, idõtávjára, célcsoportjára, hatókörére, az eredményesség mérésére, a finanszírozásra, illetve a körzethatárról szóló szabályozás elemzésére. Az integrációs oktatáspolitika legnagyobb eredményének azt tarthatjuk, hogy egyfelõl hozzájárul a korszerû, a gyermekek képességeihez, egyéni fejlõdéséhez igazodó, differenciált pedagógiai módszerek elterjesztéséhez; másfelõl elõsegíti, hogy e módszerek révén a halmozottan hátrányos helyzetû, roma tanulók egy része magasabb szintû oktatási szolgáltatásokhoz jusson. Számos javaslatot is megfogalmaztunk a deszegregációs intézkedések hatékonyságának érdekében. Az eredményes oktatási integráció elõfeltétele, hogy átfogó kormányzati program irányuljon a különbözõ területeken megnyilvánuló szegregáció felszámolására; valamint hogy ezek az intézkedések összehangoltan – egymást esetenként sem gyengítve vagy semlegesítve – mûködjenek. Az oktatási intézkedések koherenciáját ugyancsak biztosítani kell az 2007/67/II. szám 32 Berényi Eszter–Berkovits Balázs–Erõss Gábor, Hermann Zoltán, Radó Péter, Váradi Monika Mária–Virág Tünde szakértõk készítettek elemzést az integrációs intézkedésekrõl, jelentésünk nagyban támaszkodik szakértõi megállapításaikra. esélyegyenlõség elvének érvényesülése érdekében. Az összhangot nélkülözõ politika ugyanis a jogalkotói szándéktól messze álló „rideg integráció”33 megvalósítását eredményezheti. Az integrációs intézkedések hatóköre jelenleg korlátozott, nem jut el a leghátrányosabb helyzetû, sajátos nevelési igényûvé nyilvánított gyermekekhez. A célcsoport meghatározása, a szociális mutató alapelvének következetes végiggondolása a „halmozottan hátrányos helyzetû” kategória kibõvítését teszi szükségessé. Elengedhetetlennek tartjuk továbbá a mainstreaming elvének következetes alkalmazását, vagyis annak folyamatos elemzését, hogy miként hat a program a cigány származású gyermekek helyzetére. Álláspontunk szerint szükséges az integrációs program kibõvítése az óvodák és az érettségit adó középiskolák irányában: a program sikerét egy integrált óvodai szakasz megalapozná; a középiskolai folytatás pedig a „beváló”, mûködõ program szükségszerû következménye, és elengedhetetlenül fontos ahhoz, hogy az érintett gyerekeket az oktatási rendszerben tartsa. Fontosnak tartjuk, hogy az IPR alkalmazását megkezdõ iskolák közvetlen segítséget kapjanak a program bevezetõ idõszakában a megvalósítás során felmerülõ számos szemléletbeli, módszertani és szervezési kérdésben, s ehhez biztosítani kell a megfelelõ tanácsadói háttér folyamatos mûködtetésének anyagi és személyi feltételeit. A pedagógus társadalom megnyerése és aktív részvétele nélkül nem lehet sikeres az integrációs program. A programban részt vevõ pedagógusok vonatkozásában nélkülözhetetlennek tartjuk mind a szemléletformáló, mind pedig a módszertani képzések kötelezõvé tételét. Az oktatási integrációs intézkedések eredményességének, hatékonyságának mérése érdekében meg kell teremteni az országosan standardizált egyéni szinten összemérhetõ eredményességmérés feltételeit. Az oktatás finanszírozási rendszer átalakítása megfelelõ alkalmat teremt az integrált oktatás támogatásának újragondolásához is. Ennek során fontos szempontnak tartjuk, hogy az új rendszer alkalmas legyen arra, hogy a már elért eredményeket továbbvigye, az integráció érdekében megtett erõfeszítéseket ne lehetetlenítse el. Az NFT II. keretén belül a pályázati úton történõ támogatások megtervezésekor az esélyegyenlõség horizontális szempontjának szakmai és financiális garanciáit meg kell teremteni, különben a pályázati rendszer maga is tovább fogja növelni a leszakadó és a prosperáló térségek közötti különbségeket, közvetve pedig hozzájárulhat a területi szegregáció megerõsítéséhez. A vizsgálatról szóló jelentésünkben megállapításaink alapján számos kezdeményezéssel éltünk a Kormány, illetve az oktatási tárca irányában az esetleges visszásságok elkerülése és az integrációs intézkedések hatékonyságának növelése érdekében. A jelentés teljes terjedelmében olvasható a beszámoló 3. számú függelékében.

Source: https://magyarkozlony.hu/hivatalos-lapok/9e5c05577bb687f2de35a44752486927140957ca/dokumentumok/c40d4842ccc8f70c437bbd73c84a4535b81048a5/letoltes